EUROPA-KOMMISSIONEN Bruxelles, den 22.2.2018 COM(2018) 77 final RAPPORT FRA KOMMISSIONEN TIL RÅDET OG EUROPA-PARLAMENTET Rapport om gennemførelsen af EU's toldhandlingsplan til bekæmpelse af krænkelser af intellektuelle ejendomsrettigheder for perioden 2013-2017





Rapport om gennemførelsen af EU's toldhandlingsplan til bekæmpelse af krænkelser af intellektuelle ejendomsrettigheder for perioden 2013-2017 INDHOLDSFORTEGNELSE INDLEDNING 1 – Effektiv gennemførelse og overvågning af den nye EU-lovgivning om toldmyndighedernes håndhævelse af intellektuelle ejendomsrettigheder 1.1 Lovgivning/Udvikling af redskaber til gennemførelse af den nye EU-forordning 1.2 Udnyttelse af COPIS' fulde funktionalitet 1.3 Inddragelse af rettighedshavere og interessenter 1.4 – Årlig offentliggørelse af statistikker 2 – Håndtering af de vigtigste tendenser inden for handel med varer, som krænker intellektuelle ejendomsrettigheder 2.1 Udvikling af skræddersyede tilgange til post- og pakketrafikken 2.2 Styrkelse af toldmyndighedernes risikostyring 3 – Håndtering af handel med varer, som krænker de intellektuelle ejendomsrettigheder, i hele den internationale forsyningskæde 3.1 Styrket samarbejde med centrale kilde-, transit- og bestemmelseslande 3.1.1 Folkerepublikken Kina 3.1.2 Hongkong, Kina 3.1.3 Internationalt samarbejde 3.2 Kapacitetsopbygning i kandidat- og nabolande vedrørende håndhævelse af intellektuelle ejendomsrettigheder 4 – Styrkelse af samarbejdet med Det Europæiske Observationscenter for Krænkelser af Intellektuelle Ejendomsrettigheder samt de retshåndhævende myndigheder

4.1 Etablering af et partnerskab med Det Europæiske Observationscenter for Krænkelser af Intellektuelle Ejendomsrettigheder 4.2 Bedre gensidig forståelse og koordination mellem toldmyndigheder, politi og retsmyndigheder KONKLUSION ANBEFALINGER



INDLEDNING Toldmyndighederne i Den Europæiske Union har kompetence til at tilbageholde varer, der mistænkes for at krænke intellektuelle ejendomsrettigheder (IPR), som er beskyttet af EU-lovgivning eller national lovgivning. Toldmyndighederne samarbejder med flere interessenter, herunder rettighedshavere, andre nationale organer og institutioner med ansvar for håndhævelse og anvendelse af lovgivning om intellektuelle ejendomsrettigheder, samt Kommissionen. Rådet godkendte i 2009 EU's første toldhandlingsplan til bekæmpelse af krænkelser af intellektuelle ejendomsrettigheder. Målet var at gøre det muligt for toldmyndighederne at følge en fælles tilgang til håndhævelse af intellektuelle ejendomsrettigheder og rette deres opmærksomhed mod de områder, der er forbundet med de største risici. I erkendelse af behovet for at udstyre toldmyndighederne med de nødvendige værktøjer til at håndtere nye tendenser inden for international handel med varer, der krænker disse rettigheder, vedtog Rådet i december 2012 en resolution om EU's toldhandlingsplan til bekæmpelse af krænkelser af intellektuelle ejendomsrettigheder for perioden 2013-2017. Denne anden EU-handlingsplan har fire strategiske målsætninger: • effektiv gennemførelse og overvågning af den nye EU-lovgivning om toldmyndighedernes håndhævelse af intellektuelle ejendomsrettigheder • håndtering af de vigtigste tendenser inden for handel med varer, som krænker intellektuelle ejendomsrettigheder • håndtering af handel med varer, som krænker intellektuelle ejendomsrettigheder, i hele den internationale forsyningskæde • styrkelse af samarbejdet med Det Europæiske Observationscenter for Krænkelser af Intellektuelle Ejendomsrettigheder, som er en del af Den Europæiske Unions Kontor for Intellektuel Ejendomsret (EUIPO), samt de retshåndhævende myndigheder. I handlingsplanen opfordres Kommissionen til i 2017 i samarbejde med medlemsstaterne at foretage en årlig gennemgang af planens gennemførelse og til at forelægge Rådet en endelig rapport om gennemførelsen. Denne endelige rapport er udarbejdet af Kommissionens tjenestegrene i samarbejde med medlemsstaternes toldmyndigheders eksperter. Den følger handlingsplanens generelle opbygning og omfatter en række anbefalinger vedrørende det videre forløb.

VIGTIGSTE RESULTATER 1 – Effektiv gennemførelse og overvågning af den nye EU-lovgivning om toldmyndighedernes håndhævelse af intellektuelle ejendomsrettigheder 1.1 Lovgivning/Udvikling af redskaber til gennemførelse af den nye EU-forordning Den nye forordning (EU) nr. 608/2013 om toldmyndighedernes håndhævelse af intellektuelle ejendomsrettigheder blev vedtaget den 12. juni 2013 og trådte i kraft den 1. januar 2014. Den suppleres af Kommissionens gennemførelsesforordning (EU) nr. 1352/2013 af 4. december 2013, der vedrører de blanketter, som rettighedshavere skal bruge til anmodning om indgriben. For at lette gennemførelsen af disse nye retsakter har Kommissionen i samarbejde med eksperter fra medlemsstaterne og Harmoniseringskontoret/EUIPO udviklet et e-læringskursus, der belyser de konsekvenser, som den nye IPR-lovgivning har for toldmyndighederne. Kurset blev i 2014 gjort tilgængeligt på Kommissionens Europa-websted (GD TAXUD-siden). Der er vedtaget en uddannelsesplan, som er koordineret blandt EU-medlemsstaterne. Kommissionen har sikret tæt koordinering af denne aktivitet med Det Europæiske Observationscenter for Krænkelser af Intellektuelle Ejendomsrettigheder, som har leveret input til uddannelsesmodulerne vedrørende den omfattende lovgivning om intellektuelle ejendomsrettigheder. Mellem 2015 og 2017 blev der aflagt en række støttebesøg i alle medlemsstaterne. Disse besøg var en ideel lejlighed til at føre en indgående dialog med de toldafdelinger, der gennemfører forordning (EU) nr. 608/2013, afklare eventuelle spørgsmål om håndhævelse i praksis, lette udveksling af erfaringer mellem forskellige medlemsstater og yde den fornødne rådgivning. Ved hvert besøg deltog to repræsentanter fra Kommissionen (GD TAXUD) og to eksperter fra medlemsstaterne, som havde indvilliget i at deltage. Et spørgeskema med en række standardspørgsmål blev sendt ud til medlemsstaterne forud for besøget og dannede grundlag for drøftelserne. Spørgeskemaet omfattede alle aspekter ved forordning (EU) nr. 608/2013, og de blev alle drøftet under besøget. Når alle besøgene er afholdt, udarbejdes der en endelig samlet rapport, som sendes til medlemsstaterne. Medlemsstaternes IPR-toldeksperter fremhævede, at drøftelserne var meget nyttige og gav dem mulighed for dem at udveksle erfaringer fra den praktiske gennemførelse. På de tyske toldmyndigheders initiativ blev der i oktober 2016 i München afholdt et seminar (Customs 2020) for medlemsstaternes toldmyndigheder vedrørende myndighedernes håndhævelse af intellektuelle ejendomsrettigheder/harmonisering af proceduren med imødekommelse og behandling af anmodninger om indgriben. Intellektuelle ejendomsrettigheder er personlige rettigheder, som håndhæves af toldmyndighederne, men krænkelser af disse rettigheder udgør en stadig større trussel mod økonomien, borgerne og sikkerheden. I løbet af de to dage, som besøget varede, blev det bl.a. drøftet, hvordan man bedst tackler sådan en atypisk situation for en håndhævelsesmyndighed, og hvordan toldmyndighederne kan håndtere bestemte situationer og leve op til deres ansvar. Det administrative håndhævelsessystem for toldmyndigheder, der blev indført i EU ved forordning (EU) nr. 608/2013, fungerer på grundlag af den anmodning, som rettighedshavere skal indgive til toldmyndighederne. Hele toldmyndighedernes indgriben er baseret på disse anmodninger om indgriben. Det er derfor vigtigt, at oplysningerne i anmodningerne er af tilstrækkelig god kvalitet til at gøre det muligt for toldmyndighederne at gribe ind på effektiv vis. Det store behov for at sikre høj kvalitet i de indgivne anmodninger om indgriben, navnlig EU-anmodningerne, var et centralt element i drøftelserne. Den 5. juli 2016 blev der i Den Europæiske Unions Tidende offentliggjort en meddelelse fra Kommissionen, som også blev gjort tilgængelig på TAXUD's websted. Den erstatter Kommissionens retningslinjer fra 2012 med titlen "Guidelines of the European Commission concerning the enforcement by EU customs authorities of intellectual property rights with regard to goods, in particular medicines, in transit through the EU". Formålet med meddelelsen er primært at give toldmyndighederne vejledning og forklaringer vedrørende gennemførelsen af de varemærkebestemmelser for varer, der ikke er frigivet til fri omsætning (herunder varer i transit), som findes i reformpakken for varemærker (forordning (EU) nr. 2015/2424 vedrørende EU-varemærker og direktiv (EU) 2015/2436 vedrørende nationale varemærker). Den 15. maj 2017 vedtog Kommissionen en rapport til Europa-Parlamentet og Rådet om implementeringen af Rådets forordning (EU) nr. 608/2013 (COM(2017) 233 final). Af rapportens konklusioner fremgår det, at forordning (EU) nr. 608/2013 implementeres på tilfredsstillende vis. Den sikrer i vidt omfang beskyttelse og korrekt anvendelse af procedurer i de 28 medlemsstater. 1.2 Udnyttelse af COPIS' fulde funktionalitet Den 1. januar 2014 oprettedes COPIS (systemet til bekæmpelse af varemærkeforfalskning og piratkopiering), som er EU's database til registrering af anmodninger om indgriben og formidling af disse blandt toldmyndighederne samt registrering af oplysninger om tilbageholdelsessager, og som rummer en funktion til søgning efter anmodninger om indgriben og tilbageholdelsessager. Toldmyndighederne har gradvist tilpasset sig til systemet, som vil blive justeret yderligere for at opfylde myndighedernes behov. Før systemet blev indført, blev der afholdt et COPIS-uddannelsesforløb for toldeksperter fra medlemsstaterne (med fokus på både registrering af anmodninger om indgriben og indgivelse af oplysninger om tilbageholdelser). Forløbet blev gentaget i efteråret 2017. Det Europæiske Observationscenter for Krænkelser af Intellektuelle Ejendomsrettigheder og Kommissionen har desuden iværksat et projekt til integrering af håndhævelsesdatabasen (EDB) og COPIS, som gør det muligt for rettighedshavere at overføre oplysningerne i deres anmodninger om indgriben til den pågældende medlemsstats forvaltninger i elektronisk form via EDB til COPIS (se afsnit 4.1 – Etablering af et partnerskab med Det Europæiske Observationscenter for Krænkelser af Intellektuelle Ejendomsrettigheder). Det ventes, at der ved udgangen af 2017 oprettes en forbindelse mellem COPIS og det informationssystem til bekæmpelse af svig (AFIS), som OLAF har udviklet. Denne forbindelse vil muliggøre automatisk overførsel af oplysninger om tilbageholdelser, der er indgivet i COPIS, til AFIS (så medlemsstaternes toldmyndigheder undgår dobbeltarbejde med at indtaste tilbageholdelsesoplysninger, der vedrører intellektuelle ejendomsrettigheder). 1.3 Inddragelse af rettighedshavere og interessenter

For at sikre, at rettighedshavere og interessenter blev informeret tilstrækkeligt om den nye EU-forordning, afholdt Kommissionen i juni 2013 et særligt møde med en række udvalgte interessenter og repræsentanter for EU-toldmyndigheder for at præsentere den nye forordning og drøfte praktiske aspekter. Relevante oplysninger blev desuden formidlet til interessenter via Det Europæiske Observationscenter for Krænkelser af Intellektuelle Ejendomsrettigheder og på ad hoc-møder med nationale sammenslutninger af rettighedshavere, som Kommissionen blev inviteret til at deltage i. Desuden blev Kommissionens Europa-websted (GD TAXUD) opdateret, og webmasterne for de særlige helpdeske for SMV'er, den transatlantiske toldportal, Den Europæiske Patentmyndighed og EUIPO blev bedt om at sikre let adgang til disse oplysninger via deres webportaler. Håndbogen for rettighedshavere blev opdateret og offentliggjort på TAXUD's websted i begyndelsen af 2014. Mange medlemsstaters toldmyndigheder har desuden gjort blanketten til anmodning om indgriben og håndbogen for rettighedshavere tilgængelige via deres nationale websteder. Endvidere afholdes der en gang om året et møde med deltagelse af toldmyndighederne i EU og andre interessenter. Dette har vist sig at være et særdeles godt forum til at drøfte spørgsmål af interesse for både toldmyndigheder og interessenter. 1.4 – Årlig offentliggørelse af statistikker Den årlige rapport om statistikker over toldmyndighedernes håndhævelse af intellektuelle ejendomsrettigheder ved EU's ydre grænser udarbejdes af Kommissionen på grundlag af data fra medlemsstaternes myndigheder (siden 2015 er dataene blevet trukket direkte fra COPIS). De statistikker, som medlemsstaterne fremlægger, sendes hvert år til Det Europæiske Observationscenter for Krænkelser af Intellektuelle Ejendomsrettigheder, hvor de indføres i ACIST-databasen (Anti-Counterfeiting Intelligence Support Tool). Denne database udgør et centralt lager til indsamling af statistikker over tilbageholdelser, der foretages ved EU's grænser og inden for det indre marked. Der er også udvekslet data med EUIPO og Organisationen for Økonomisk Samarbejde og Udvikling (OECD) i forbindelse med OECD's/EUIPO's undersøgelse i 2016 med titlen "Trade in Counterfeit and Pirated Goods" (handel med varemærkeforfalskede og piratkopierede varer). 2 – Håndtering af de vigtigste tendenser inden for handel med varer, som krænker intellektuelle ejendomsrettigheder 2.1 Udvikling af skræddersyede tilgange til post- og pakketrafikken Håndtering af forsendelser med varer solgt på internettet, som krænker intellektuelle ejendomsrettigheder, er en stor udfordring for toldmyndighederne, som allerede blev påpeget i EU's toldhandlingsplan for 2009-2012. Som planlagt i handlingsplanen for 2013-2017 er der udpeget en projektgruppe vedrørende toldmyndighedernes håndhævelse af intellektuelle ejendomsrettigheder i forbindelse med små forsendelser, som i første omgang har fokuseret på at hjælpe toldmyndighederne med at kontrollere små pakker og dernæst på at drøfte gennemførelsen af proceduren. I artikel 26 i forordning (EU) nr. 608/2013 er der fastlagt en ny procedure, som efter anmodning fra indehaveren af en afgørelse om imødekommelse af en anmodning om indgriben fra toldmyndighedernes side, kan gøres gældende i tilfælde med varemærkeforfalskede og piratkopierede varer, der er blevet sendt som småforsendelser pr. post eller kurer. I henhold til denne procedure kan mistænkte varer tilintetgøres uden inddragelse af rettighedshaverne til de intellektuelle ejendomsrettigheder, hvis klarereren eller indehaveren af varerne har truffet aftale om dette eller formodes at have gjort det. Formålet med proceduren er "at reducere den administrative byrde og omkostningerne mest muligt". Ovennævnte projektgruppe er mødtes fire gange. På det første møde i november 2013 i Bruxelles, før forordning (EU) nr. 608/2013 trådte i kraft, blev der gjort forberedelser på procedurens ikrafttræden. Da forordningen havde været i kraft i et halvt år, mødtes projektgruppen igen i Wien (i 2014) for at udveksle de første erfaringer og udpege fordele og ulemper ved den daglige anvendelse af proceduren på små pakker. Gruppen mødtes igen to gange i 2017 for at drøfte resultaterne af de tilbageholdelser, der var foretaget i henhold til proceduren for småforsendelser i perioden 2014 og 2015, og udveksle synspunkter om følgende konkrete aspekter ved proceduren: – Inddragelse af rettighedshaverne – Menneskelige ressourcer, der afsættes til håndtering af proceduren – Definitionen af "småforsendelser" i forordning (EU) nr. 608/2013 – Praksis i forbindelse med underretning – Omkostninger, oplagring og tilintetgørelse – Registrering af data om tilbageholdelser i COPIS. Drøftelserne viste, at der på grund af den stadig forholdsvis begrænsede brug af proceduren blandt rettighedshaverne bør iværksættes oplysningskampagner, som målrettes mod rettighedshaverne selv snarere end deres repræsentanter (for at understrege den merværdi, som en sådan procedure rummer for dem).

Gruppen konkluderede, at der indtil videre er behov for at udnytte hele potentialet ved proceduren på en ensartet måde. 2.2 Styrkelse af toldmyndighedernes risikostyring For så vidt angår styrkelse af toldmyndighedernes risikostyring har anmodningen om regelmæssig levering af relevant information om IPR-risici og toldkontrol via toldmyndighedernes risikostyringssystem (CRMS) resulteret i, at medlemsstaterne har udvekslet risikooplysninger ved hjælp af den normale risikoinformationsformular – og omtalt nye tendenser og beslaglæggelser – i 224 tilfælde i 2014, 228 tilfælde i 2015 og 358 tilfælde i 2016, hvilket viser en klar stigning. En Customs 2020-projektgruppe har udarbejdet en rapport om analyse af de risikoinformationsformularer, der er udstedt og udvekslet via CRMS vedrørende varemærkeforfalskede varer i perioden 2014. I rapporten afspejles de nye tendenser inden for varemærkeforfalskede varer, der kan udledes af oplysningerne i relevante risikoinformationsformularer, som er udstedt i 2014 vedrørende risici i forbindelse med varemærkeforfalskede varer. Rapporten findes i afsnittet med nyheder i CRMS (kun til brug for toldmyndigheder). I perioden 2013-2017 fokuserede medlemsstaterne i de aktioner, som de gennemførte på prioriterede kontrolområder, på cigaretter/transit, varer med dobbelt anvendelse og skydevåben. Ingen vedrørte krænkelser af intellektuelle ejendomsrettigheder. På grund af mangel på ressourcer er der endnu ikke opstillet konkrete fælles risikokriterier. Fem fælles toldoperationer med fokus på intellektuelle ejendomsrettigheder blev iværksat af medlemsstaterne i samarbejde med Kommissionen eller af Kommissionen alene mellem 2014 og 2017. Operation ERMIS var i 2014 dedikeret til pakker, der blev sendt ind i EU fra tredjelande med post. Den blev gennemført af de græske toldmyndigheder og OLAF og omfattede toldeksperter fra forskellige medlemsstater og tredjelande. Ved operation REPLICA, som også blev gennemført i 2014 inden for rammerne af Asien-Europa-mødet (ASEM), blev der fokuseret på import af varemærkeforfalskede varer ad søvejen. OLAF koordinerede operationen, som havde deltagelse af alle EU-medlemsstaterne, Norge, Schweiz og andre internationale samarbejdspartnere i ASEM samt Interpol, Europol og Verdenstoldorganisationen (WCO). I 2016 rettedes fokus i operation WAFERS mod varemærkeforfalskede halvlederprodukter, der blev importeret til EU fra Kina og Hongkong pr. post og gennem kurertjenester. Operationen blev koordineret af de nederlandske toldmyndigheder og OLAF. 12 medlemsstater deltog, og der blev ydet støtte fra Europol. Operation RENEGADE blev tilrettelagt inden for rammerne af Asien-Europa-mødet som led i de fælles bestræbelser på at bekæmpe varemærkeforfalskede varer. Den blev koordineret af OLAF og var navnlig målrettet mod international handel med varemærkeforfalskede bilreservedele, der blev transporteret i skibscontainere. JCO POSTBOX i 2017, som blev koordineret af de belgiske, tyske og svenske toldmyndigheder under aktionen "Customs against Internet Crime" inden for rammerne af Toldsamarbejdsgruppen, fokuserede på bekæmpelse af afgiftssvig og ulovlig handel med forfalskede varer, narkotika og våben i forsendelser, der blev sendt pr. post og gennem kurertjenester. 3 – Håndtering af handel med varer, som krænker de intellektuelle ejendomsrettigheder, i hele den internationale forsyningskæde 3.1 Styrket samarbejde med centrale kilde-, transit- og bestemmelseslande 3.1.1 Folkerepublikken Kina Den 16. maj 2014 underskrev Kommissionen og hovedadministrationen for Kinas toldvæsen en ny handlingsplan for EU's og Kinas toldmyndigheders samarbejde om intellektuelle ejendomsrettigheder (for 2014-2017) som et af de prioriterede mål i forbindelse med de strategiske rammer for EU's og Kinas toldsamarbejde (2014-2017), som parterne underskrev samme dag. Dette gjorde det muligt at genoptage det praktiske samarbejde mellem Kommissionens tjenestegrene og repræsentanterne for 16 søhavne og lufthavne i EU på den ene side og hovedadministrationen for Kinas toldvæsen og repræsentanter fra 11 lokale kinesiske toldmyndigheder på den anden side. Økonomisk og logistisk støtte ydes hovedsageligt gennem EU's program IP Key, som forvaltes af Harmoniseringskontoret/EUIPO. I den pågældende periode mødtes EU's og Kinas fælles arbejdsgruppe om toldmyndighedernes håndhævelse af intellektuelle ejendomsrettigheder seks gange for at drøfte alle nøgleaktioner: – Nøgleaktion 1 – Fælles analyse af statistikker over beslaglæggelser for at kortlægge generelle tendenser og risici – Nøgleaktion 2 – Fokus på højrisikoforsendelser via vigtige havne – Nøgleaktion 3 – Fremme af samarbejdet mellem toldmyndighederne og andre myndigheder, herunder retshåndhævende myndigheder, for at få stoppet produktion og afvikle distributionsnetværk – Nøgleaktion 4 – Fælles udvikling af partnerskaber med erhvervslivet i EU og Kina – Nøgleaktion 5 – Udveksling af viden og erfaringer om hinandens politikker og praksis i forbindelse med håndhævelse af intellektuelle ejendomsrettigheder Handlingsplanen for 2014-2017 har været begyndelsen til en ny æra i EU's og Kinas toldmyndigheders samarbejde om håndhævelse af intellektuelle ejendomsrettigheder. Det er blevet mere praktisk, og der drages erfaringer fra de tidligere samarbejdsaftaler. Der er udtænkt flere praktiske løsninger, og samarbejdsmekanismerne er blevet gjort betydelig mere fleksible. Den 2. juni 2017 underskrev EU og Kina en ny strategisk rammeaftale om toldsamarbejde, som dækker perioden 2018-2020. Den nye handlingsplan for toldmyndighedernes samarbejde om intellektuelle ejendomsrettigheder for perioden 2018-2020, som er under udarbejdelse, indgår i disse nye strategiske rammer.

3.1.2 Hongkong, Kina Den 27. april 2015 underskrev Kommissionen og departementet for told og afgifter i Hongkong, Kina, handlingsplanen for samarbejde om toldmyndighedernes håndhævelse af intellektuelle ejendomsrettigheder. I planen fokuseres der på udveksling af statistikker over tilbageholdelse af varer, som krænker intellektuelle ejendomsrettigheder, generelle oplysninger om risici og sagsspecifikke oplysninger, og der lægges op til at foretage fælles analyser af disse oplysninger for at forbedre toldmyndighedernes risikostyring. For at afprøve mekanismerne til samarbejde i handlingsplanen blev der den 1. oktober 2015 iværksat et pilotprojekt af seks måneders varighed. Ved projektet blev der fokuseret på lufttrafik, og fem lufthavne i EU deltog. Hovedkonklusionen fra projektet var, at handlingsplanen stadig bør følges, og følgende anbefalinger blev fremsat: * udvide handlingsplanen, så den omfatter alle luftkurerer i Hongkong * foretage spontan udveksling af oplysninger om varemærker og varer, som der ikke gøres krav på, såsom etiketter eller emballage * medtage flere EU-lufthavne i handlingsplanen * medtage en bredere vifte af lokale lufthavne i den deltagende bestemmelsesmedlemsstat * sikre central koordinering af udvekslingen af henvisninger, navnlig med flere lufthavne * medtage spontant udvekslede oplysninger om tilbageholdelser blandt medlemsstater, der ikke deltager * foretage en mere dybtgående komparativ analyse af statistikker over tilbageholdelse en gang om året. 3.1.3 Internationalt samarbejde For så vidt angår øget udveksling af oplysninger mellem EU-medlemsstaterne og Kommissionens tjenestegrene på den ene side og tredjelande på den anden side har toldmyndighederne med årene i høj grad intensiveret deres gensidige udveksling af administrativ bistand med Ukraine, Hongkong, Kina, Vietnam og USA i forbindelse med undersøgelser, som OLAF har foretaget inden for sektoren for intellektuelle ejendomsrettigheder. En OLAF-forbindelsesofficer blev i 2016 udsendt til Beijing for navnlig at styrke samarbejdet om efterforskning af smugling af cigaretter og varemærkeforfalskede varer med myndighederne i Kina og Hongkong. OLAF-forbindelsesofficeren i Kiev har desuden fået assistance ved udveksling af oplysninger med de ukrainske myndigheder om flere undersøgelser vedrørende beskyttelse af intellektuelle ejendomsrettigheder. Europol og OLAF underskrev i september 2016 en aftale om at lade eksperter fra OLAF deltage i aktiviteterne under den særlige analysegruppe COPY, som beskæftiger sig med al kriminalitet, der vedrører intellektuel ejendomsret. Formålet er at styrke samarbejdet med Europol og andre retshåndhævende myndigheder. I en række nyligt indgåede bilaterale handelsaftaler har EU gennem flere vellykkede forhandlinger fået indarbejdet kapitler om beskyttelse og håndhævelse af intellektuelle ejendomsrettigheder i en artikel om foranstaltninger ved grænserne, der afspejler EU's strategi, og som vil styrke håndhævelsen af intellektuelle ejendomsrettigheder i tredjelande (bl.a. Georgien, Moldova og Vietnam). Toldmyndighedernes håndhævelse af intellektuelle ejendomsrettigheder har sammen med bekæmpelse af varemærkeforfalskning også været et af de prioriterede mål i ASEM-regi. Kommissionen og medlemsstaternes toldmyndigheder har deltaget ved en række internationale arrangementer for at udbrede kendskabet til den nye EU-forordning og toldhandlingsplanen og for at indhente viden om den samlede situation på området for håndhævelse af intellektuelle ejendomsrettigheder. Der er bl.a. tale om – den syvende verdenskongres om bekæmpelse af varemærkeforfalskede og piratkopierede varer (Istanbul, 2013) – konferencen om fælles udvikling af effektive EU-modtræk til varemærkeforfalskning (Dublin, 2013)

– det internationale topmøde om håndhævelse af intellektuelle ejendomsrettigheder, som blev afholdt i London i 2014 på initiativ af Kontoret for Harmonisering i det Indre Marked, Kommissionen og UK Intellectual Property Office i Det Forenede Kongerige (se afsnit 4.1 Etablering af et partnerskab med Det Europæiske Observationscenter for Krænkelser af Intellektuelle Ejendomsrettigheder). Det andet i rækken af disse møder blev tilrettelagt af det tyske ministerium for retlige anliggender og forbrugerbeskyttelse og EUIPO i fællesskab i Berlin i 2017. 3.2 Kapacitetsopbygning i kandidat- og nabolande vedrørende håndhævelse af intellektuelle ejendomsrettigheder Medlemsstaterne har deltaget i mange aktioner rettet mod kandidat- og nabolande inden for rammerne af EU' tekniske bistandsprojekt eller TAIEX-programmet (hvilket har åbnet mulighed for enten studiebesøg i EU-lande aflagt af eksperter fra kandidat- og nabolande, hvor der blev fokuseret på håndhævelse af intellektuelle ejendomsrettigheder, eller udsendelse af EU-eksperter til kandidat- og nabolande gennem partnerskabsprojekter). Kommissionen har sammen med eksperter fra Tyskland og Kroatien deltaget i et seminar, som Det Europæiske Institut for Offentlig Administration (EIPA) afholdt i Serbien (i 2013), og hvor der navnlig blev fokuseret på de toldmæssige aspekter ved krænkelser af intellektuelle ejendomsrettigheder og grænsekontrol. EU's grænsebistandsmission i Moldova og Ukraine (EUBAM) arrangerede i april 2014 et møde i Moldova for at præsentere forordning (EU) nr. 608/2013. På workshoppen for Euro-Middelhavslandene om intellektuelle ejendomsrettigheder med særlig fokus på kampen mod piratkopiering og varemærkeforfalskning (i Bruxelles i 2013) og seminaret på højt niveau om toldsamarbejde ved EU's østlige grænse (i Litauen i 2013) benyttede Kommissionen også lejligheden til at rette nabolandenes opmærksomhed mod vigtigheden af at have en robust procedure på plads for at sikre toldmyndighedernes effektive håndhævelse af intellektuelle ejendomsrettigheder ved grænsen. Effekten af EU's bestræbelser på at opbygge kapacitet i nabolandene med hensyn til håndhævelse af intellektuelle ejendomsrettigheder kan være blevet hæmmet af det begrænsede antal tilgængelige eksperter på EU's side. Dette problem kan kræve øget opmærksomhed i fremtiden. 4 – Styrkelse af samarbejdet med Det Europæiske Observationscenter for Krænkelser af Intellektuelle Ejendomsrettigheder samt de retshåndhævende myndigheder 4.1 Etablering af et partnerskab med Det Europæiske Observationscenter for Krænkelser af Intellektuelle Ejendomsrettigheder Samarbejdet om toldrelaterede aktiviteter hos Det Europæiske Observationscenter for Krænkelser af Intellektuelle Ejendomsrettigheder blev udviklet yderligere. Ud over at blive involveret i de toldaktiviteter, der er anført i observationscentrets årlige arbejdsprogram, har Kommissionen deltaget på de fleste af centrets relevante møder, herunder plenarmødet, møderne blandt offentlige interessenter og arbejdsgruppemøderne om håndhævelse, oplysningsaktiviteter og statistikker. Kommissionen er desuden med i den nyoprettede "tekniske gruppe", der blev nedsat på observationscentrets initiativ, og som har til formål at kortlægge de nuværende EU-databaser, der spiller en rolle ved håndhævelsen af intellektuelle ejendomsrettigheder, beskrive deres indhold og udpege ideelle overførselsmetoder til udveksling af oplysninger/data mellem dem. Den tekniske gruppe vil således bidrage til at bane vejen for en styrkelse af samarbejdet mellem myndighederne. Sammen med politi- og retsmyndigheder har Kommissionen og en række toldmyndigheder derudover deltaget i en række ad hoc-arrangementer såsom Harmoniseringskontorets/Europols "Knowledge and Awareness Building Conference on infringements of intellectual property rights on the internet" (konference til fremme af viden og bevidsthed om krænkelser af intellektuelle ejendomsrettigheder på internettet) (i november 2014). Observationscentret inviteres jævnligt til at deltage på møderne i Toldekspertgruppens afdeling vedrørende håndhævelse af intellektuelle ejendomsrettigheder for at sikre koordinering af fælles toldrelaterede aktiviteter. Der er indgået en aftale om at give toldmyndighederne adgang til observationscentrets håndhævelsesdatabase (EDB) via CCN/CSI-netværket. EDB er baseret på eksisterende databaser over intellektuelle ejendomsrettigheder hos Harmoniseringskontoret/EUIPO såsom TM view (Trade Mark view), Designview og CESTO (et fælles støtteværktøj for efterforskere). I EDB kan toldmyndighederne finde opdaterede oplysninger om rettigheders gyldighed og søge efter rettighedshaveren i tilfælde af ex officio-tilbageholdelser. Under gennemførelsen af COPIS-projektet er der fremsat ønsker om muligheden for at indgive anmodninger om indgriben i COPIS elektronisk. Da EDB indeholder oplysninger om indgivelse af anmodninger om indgriben, er den altid blevet betragtet som den mest velegnede kilde til elektronisk overførsel af de oplysninger, der kræves i forbindelse med anmodninger om indgriben. Efter at Kommissionen og Det Europæiske Observationscenter for Krænkelser af Intellektuelle Ejendomsrettigheder har været i kontakt med hinanden, er der fremsat forslag om at udvikle funktionaliteten "forud for ansøgningen om indgriben" i COPIS for at lette arbejdet for både ansøgere og toldmyndigheder. Den operationelle forbindelse mellem COPIS og EDB har fungeret siden den 1. juli 2015. En brugervejledning og andre yderligere oplysninger er blevet gjort tilgængelige via de nationale koordinatorer i det fælles kommunikationsnetværk (CCN). I 2016 blev den første anmodning om indgriben sendt i elektronisk format ved brug af værktøjet, og i 2017 er flere større virksomheder begyndt at bruge EDB til indgivelse af deres nationale anmodninger og EU-anmodninger om indgriben. For ansøgeren vil denne forbindelse mindske den byrde, det er at skulle indgive oplysninger flere gange, og for toldmyndighederne byrden med at skulle registrere data fra anmodninger om indgriben i papirformat. 4.2 Bedre gensidig forståelse og koordination mellem toldmyndigheder, politi og retsmyndigheder Sammen med flere politi- og retsmyndigheder deltog Kommissionen og toldmyndighederne fra en række medlemsstater i 2013 i forskellige arrangementer under Harmoniseringskontoret/Europol. Der var bl.a. tale om seminarer til fremme af kendskabet til forfalskede pesticider og lægemidler (som omhandlede både intellektuelle ejendomsrettigheder og produktsikkerhed) og Interpols internationale konference om retshåndhævelse af kriminalitet vedrørende intellektuelle ejendomsrettigheder.

I juni 2014 afholdt Observationscentret, Det Forenede Kongeriges kontor for intellektuelle ejendomsrettigheder og Kommissionen i fællesskab et topmøde i London om håndhævelse af intellektuelle ejendomsrettigheder. En del af dette topmøde blev dedikeret til behandling af emnet "Udfordringer vedrørende intellektuelle ejendomsrettigheder ved grænsen", og der blev afholdt særlige workshopper om den øgede mængde småforsendelser som følge af den øgede internethandel og udnyttelse af efterretningsoplysninger. I forbindelse med drøftelserne blev følgende elementer udpeget: – den afgørende betydning af at modtage tilstrækkelige oplysninger og udveksle dem med politiet og andre retshåndhævende myndigheder – det øgede behov for samarbejde og handling på internationalt plan for at bekæmpe de internationale forsyningskæder bag varemærkeforfalskning. Som opfølgning på topmødet afholdt Kommissionen i februar 2016 i samarbejde med Harmoniseringskontoret/EUIPO en konference på højt niveau om samarbejdet mellem toldmyndighederne og andre myndigheder i kampen mod krænkelser af intellektuelle ejendomsrettigheder. Konferencen dannede grundlag for drøftelser, debat og netværkssamarbejde mellem toldmyndigheder, politi og retsmyndigheder, som kan fremme det generelle samarbejde og den fælles forståelse af hver enkelt håndhævende myndigheds rolle og ansvarsområder i kampen mod krænkelser af intellektuelle ejendomsrettigheder. Repræsentanter fra den private sektor deltog også på konferencen. Den første dag blev der i drøftelserne fokuseret på vigtigheden af og fordelene ved at udveksle oplysninger og efterretninger mellem de håndhævende myndigheder, de myndigheders praktiske forhindringer og udfordringer samt nødvendigheden af at sikre rettidig kommunikation fra den private sektor til de håndhævende myndigheder, hvilket også vil hjælpe disse myndigheder med at foretage mere effektive risikoanalyser. På konferencens anden dag, hvor også kinesiske myndigheder deltog, blev der fokuseret på værdien af at fremme internationalt samarbejde mellem EU og alle kinesiske myndigheder, som beskæftiger sig med håndhævelse af intellektuelle ejendomsrettigheder, herunder toldmyndighederne, politiet og den offentlige anklagemyndighed. I samarbejde med Det Europæiske Observationscenter for Krænkelser af Intellektuelle Ejendomsrettigheder er der iværksat opfølgende foranstaltninger. Blandt disse kan nævnes kortlægning af de nuværende databaser over sager om krænkelser og et informationsarrangement i oktober 2017, hvor toldmyndigheder, politi og markedsovervågningsmyndigheder med udgangspunkt i praksis drøftede, hvilke oplysninger der er de vigtigste for de håndhævende myndigheder, når de skal bekæmpe varemærkeforfalskning på overordnet EU-plan. KONKLUSION Alt i alt har medlemsstaternes toldmyndigheder og Kommissionen gjort en stor indsats, og de arbejder proaktivt på at overvinde de udfordringer, der er forbundet med toldmyndighedernes håndhævelse af intellektuelle ejendomsrettigheder, og på at begrænse tilstrømningen til EU af varer, som krænker intellektuelle ejendomsrettigheder. Alle midler er taget i brug for at udbrede kendskabet til forordning (EU) nr. 608/2013 og sikre, at alle relevante offentlige og private interessenter udnytter dens potentiale fuldt ud. De aflagte støttebesøg har vist sig at være særlig nyttige for eksperter fra forskellige medlemsstater, som har haft lejlighed til at drøfte de anvendte fremgangsmåder ved gennemførelsen, og for Kommissionen, der har kunnet danne sig et samlet billede af gennemførelsen. Der har været en jævn stigning i antallet af anmodninger om indgriben hos toldmyndighederne (fra 26 865 i 2013 til 35 815 i 2016). Toldmyndighedernes indsats har givet følgende resultater for så vidt angår tilbageholdelser. TILBAGEHOLDELSER 2013 2014 2015 2016 Tilfælde 86 854 95 194 81 098 63 184 Procedurer Ikke angivet Ikke angivet 105 488 77 705 Artikler 39 917 445 35 940 294 35 568 982 41 387 132 Værdi i indenlandsk detailhandel 768 mio. EUR 617 mio. EUR 642 mio. EUR 672 mio. EUR Hver tilbageholdelse omtales som et tilfælde og kan omfatte en eller flere artikler. Hvert tilfælde kan vedrøre artikler fra forskellige varekategorier og fra forskellige rettighedsindehavere. I COPIS registrerer medlemsstaterne hvert tilfælde med oplysninger for hver varekategori og hver rettighedsindehaver. For hver varekategori og for hver rettighedsindehaver indledes der en tilbageholdelsesprocedure, hvilket forklarer, hvorfor der er flere procedurer end tilfælde. Samarbejdet er blevet styrket på tre områder: – med interessenter – med EU's observationscenter – med tredjelande.

Der er også taget hånd om udfordringerne ved samarbejdet mellem de håndhævende myndigheder, der bekæmper krænkelser af intellektuelle ejendomsrettigheder, og den førte dialog har vist, hvor vigtigt det er at videreføre bestræbelserne i denne henseende. Handel med varer, som krænker intellektuelle ejendomsrettigheder, er dog fortsat et udbredt og stadig mere omfattende fænomen. Handelen på internationalt plan med forfalskede varer udgør op til 2,5 % af verdenshandelen eller så meget som 338 mia. EUR ifølge de senest tilgængelige data fra 2013. Virkningerne af forfalskninger er særlig store i Den Europæiske Union, hvor forfalskede og piratkopierede varer beløber sig til op mod 5 % af importen eller så meget som 85 mia. EUR. Der er behov for en fortsat udvikling for at – sikre ensartet håndhævelse af intellektuelle ejendomsrettigheder ved grænserne overalt i EU – udforme redskaber til risikostyring i forbindelse med intellektuelle ejendomsrettigheder – styrke toldmyndighedernes samarbejde med politiet (herunder Europol) og andre håndhævende myndigheder. Kommissionen og medlemsstaterne bør fokusere på disse prioriterede områder i deres kommende foranstaltninger. ANBEFALINGER Krænkelser af intellektuelle ejendomsrettigheder udgør en stadig større trussel, og det er vanskeligt at overvinde dem. Koordineringen af toldaktiviteterne har vist sig at rumme merværdi med hensyn til at opnå bedre resultater, og toldhandlingsplanen til bekæmpelse af krænkelser af intellektuelle ejendomsrettigheder bør bestemt videreføres i de kommende år. Den 29. november 2017 vedtog Kommissionen en omfattende pakke med foranstaltninger for at forbedre anvendelsen og håndhævelsen af intellektuelle ejendomsrettigheder yderligere inden for EU-medlemsstaterne, ved EU's grænser og på internationalt plan. Af meddelelsen COM(2017) 707 final fra den 29. november 2017 med titlen "Et afbalanceret system til håndhævelse af intellektuelle ejendomsrettigheder som svar på de aktuelle samfundsmæssige udfordringer", som indgår i pakken, fremgår det, at Kommissionen vil tilbyde mere målrettet hjælp til de nationale toldmyndigheder baseret på resultaterne af EU's aktuelle toldhandlingsplan og arbejde sammen med Rådet om en ny toldhandlingsplan i 2018. Det anbefales, at følgende elementer indgår i den kommende handlingsplan: Med hensyn til lovgivning: ● Ændre Kommissionens gennemførelsesforordning (EU) nr. 1352/2013 af 4. december 2013 om fastlæggelse af de blanketter, der er foreskrevet i Europa-Parlamentets og Rådets forordning (EU) nr. 608/2013 om toldmyndighedernes håndhævelse af intellektuelle ejendomsrettigheder (EUT L 341 af 18.12.2013, s. 10), så den tilpasses til varmemærkepakken og udviklingen i COPIS Med hensyn til praktiske resultater: ● Udvikle risikostyringen i forbindelse med krænkelser af intellektuelle ejendomsrettigheder ● Fremme medlemsstaternes fælles brug af resultater fra risikoanalyse, efterretningsoplysninger om risici og toldoperationer ● Sikre tilstrækkelig beskyttelse af datasæt og databaser, tredjeparters rettigheder, privatlivets fred og fortrolighed samt sikkerhedsforanstaltninger, der skal træffes, når data oprettes, fremskaffes og formidles ● Udpege eventuelle mangler ved gennemførelsen af bestemmelserne om toldmyndighedernes håndhævelse af rettigheder Med hensyn til samarbejde med erhvervslivet: ● Øge rettighedshavernes kendskab til proceduren i forbindelse med småforsendelser